PMIndiaData/PMIndiaSum huggingface dataset:
प्रधानमंत्री ने गुरु रविदास को उनकी जयंती पर श्रद्धांजलि दी

प्रधानमंत्री श्री नरेन्‍द्र मोदी ने गुरु रविदास जयंती के अवसर पर गुरु रविदास को श्रद्धांजलि व्‍यक्‍त की है। प्रधानमंत्री ने अपने संदेश में कहा, ‘मैं गुरु रविदास की जयंती पर उन्‍हें नमन करता हूं, गुरु रविदास जी हमारे देश के महान संतों में थे। वह समान, न्‍यायपूर्ण और करुणामय समाज के पक्षधर थे। उनकी शिक्षाएं हर काल और समय के लिए तथा समाज के सभी वर्गों के लोगों के लिए प्रासंगिक हैं। गुरु रविदास जी ने हमारे समाज में अनेक सार्थक बदलाव लाए। उन्‍होंने रुढ़ीवादी और दमनकारी प्रथाओं पर सवाल खड़ा किया और लोगों को समय के साथ बदलने के लिए प्रेरित किया। उन्‍होंने ज्ञान भावना के साथ आगे बढ़ने और समय के साथ चलने की शिक्षा दी। गुरु रविदास की सौहार्द और भाईचारे में प्रगाढ़ आस्‍था थी। वह किसी तरह के भेदभाव में विश्‍वास नहीं रखते थे। हम जब ‘सबका साथ सबका विकास ’ की भाव से काम करते हैं तो हम प्रत्‍येक मनुष्‍य विशेष गरीब की सेवा पर गुरु रविदास जी से प्रेरित होते हैं मैं गुरु रविदास जी की इन शब्‍दों को साझा करना चाहूंगा। ऐसा चाहूँ राज मैं जहाँ मिलै सबन को अन्न। छोट बड़ो सब सम बसै, रैदास रहै प्रसन्न।। गुरु रविदास जी ने उस समय का सपना देखा था, जब हर व्‍यक्ति के पास खाने का अन्‍न हो और व्‍यक्ति खुश हो।’
प्रधानमंत्री ने राज्यपालों के सम्मेलन को संबोधित किया

राज्यपाल “परिवर्तन के अग्रदूत;” उनकी प्रभावित करने की क्षमता राज्यों में महत्वपूर्ण योगदान दे सकती हैः प्रधानमंत्री नीति आयोग के जरिए केन्द्र सरकार ने सहयोगपूर्ण, प्रतिस्पर्धात्मक संघीय संगठन की शुरूआत की जो विविधता और भारत के संघीय ढांचे का आदर करती है विश्वविद्यालयों के कुलाधिपति युवाओं और उनके परिवारों को स्वच्छ भारत के लिए प्रेरित करें राज्यपाल ग्रामीण विद्युतीकरण जैसी केन्द्रीय योजनाओं की तरफ विशेष ध्यान दें प्रधानमंत्री श्री नरेन्‍द्र मोदी ने राज्‍यपालों को परिवर्तन के अग्रदूतों की संज्ञा देते हुए आज कहा कि उनका विशेष प्रभाव विकासशील राज्‍यों में खासा योगदान दे सकता है। वे आज राष्‍ट्रपति भवन में राज्‍यपालों के सम्‍मेलन के समापन समारोह को सम्‍बोधित कर रहे थे। प्रधानमंत्री ने माननीय राज्‍यपालों के एक जगह एकत्रित होने के अवसर को ऐसा विशिष्‍ट सम्‍मेलन बताया जिसमें भारत के पूर्व मुख्‍य न्‍याया‍धीश, पूर्व मुख्‍यमंत्री, पूर्व कैबिनेट मंत्री, पूर्व विधानसभा अध्‍यक्ष, पूर्व सेना अधिकारी और पूर्व वरिष्‍ठ प्रशासकों जैसी हस्तियां मौजूद हैं। श्री नरेन्‍द्र मोदी ने केन्‍द्र सरकार की प्रमुख नीतियों पर प्रकाश डालते हुए उन्‍हें चहुंमुखी आर्थिक विकास की ओर ले जाने वाली बताया। उन्‍होंने कहा कि सरकार ‘वन साईज फिट्स ऑल’ यानि हर बात के लिए एक तरह की नीति वाले मॉडल से अलग हटकर अब नीति आयोग के माध्‍यम से सहकारी प्रतियो‍गी संघवाद की तरह काम कर रही है। सुरक्षा परिदृष्‍य का जिक्र करते हुए प्रधानमंत्री ने कहा कि पाकिस्‍तान में फैलते उग्रवाद और आतंकवाद तथा उसके भारत में आतंकी गतिविधियों के जुड़ते तारों को सुरक्षा के लिए एक गंभीर चुनौती बताया। उन्‍होंने कहा कि नियंत्रण सीमा पर उलंघन लगातार जारी है। उन्‍होंने कहा कि सरकार ने सीमा पार घुसपैठ से निपटने के लिए बहुआयामी तरीके अपनाए हैं। उन्‍होंने वामपंथी उग्रवादग्रस्‍त राज्‍यों से उग्रवाद की समस्‍या से निपटने के लिए समन्‍वयवादी नज़रिया अपनाने का अनुरोध किया। प्रधानमंत्री ने पूर्वोत्तर क्षेत्र में बुनियादी अवसंरचनाओं की कमी दूर करने पर जो दिया ताकि क्षेत्र की क्षमता का पूर्ण उपयोग हो और पूर्वोत्तर क्षेत्र टीम इंडिया के हिस्से के रूप में कंधा से कंधा मिलाकर चले। प्रधानमंत्री ने जनजातीय विकास की विस्तार से चर्चा की। उन्होंने अपने मुख्यमंत्रित्व काल में गुजरात में 2007 में शुरू की गई वन बंधु कल्याण योजना का जिक्र किया। उन्होंने जनजातीय लोगों को स्थाई रोजगार देने, अवसंरचना संबंधी कमियां दूर करने तथा शिक्षा में सुधार, मानव संसाधन विकास तथा जनजातीय समुदाय की जीवन शैली में बदलाव की जरूरत पर जोर दिया। प्रधानमंत्री ने प्रधानमंत्री जन-धन योजना, एलपीजी सब्सिडी का प्रत्यक्ष अंतरण लाभ, डिजिटल इंडिया मिशन, मेक इन इंडिया मिशन, कौशल विकास और पुराने कानूनों की समाप्ति जैसे केन्द्र सरकार के हाल के कदमों की जानकारी दी। उन्होंने कहा कि राज्यपाल विश्वविद्यालय के कुलाधिपति होते हैं और इस रुप में राज्यपालों को स्वच्छ भारत बनाने के काम में युवाओं और उनके परिजनों को प्रेरित करना चाहिए।
मंत्रिमंडल ने भू-विज्ञान और खनिज संसाधनों के क्षेत्र में सहयोग के लिए भारत और बोलिविया के बीच हुए समझौता ज्ञापन को मंजूरी दी

प्रधानमंत्री श्री नरेन्‍द्र मोदी की अध्‍यक्षता में केन्‍द्रीय मंत्रिमंडल ने भारत और बोलिविया के बीच भू-विज्ञान और खनिज संसाधनों के क्षेत्र में सहयोग के लिए हुए समझौता ज्ञापन को पूर्वव्‍यापी मंजूरी दे दी है। समझौता ज्ञापन पर बोलिविया में मार्च 2019 पर हस्‍ताक्षर किए गए थे। प्रभाव समझौता ज्ञापन खनिज संसाधनों के क्षेत्र में भारत और बोलिविया के बीच सहयोग के लिए एक संस्‍थागत तंत्र प्रदान करेगा। समझौता ज्ञापन संसाधनों के बारे में जानकारी के आदान-प्रदान, कानून और नीति, विकास रणनीति के बारे में विचारों का आदान-प्रदान करने के लिए सेमिनारों के आयोजन, दोनों देशों के बीच प्रौद्योगिकी हस्‍तांत‍रण को प्रोत्‍साहन, मूल्‍य संवर्धन को बढ़ावा देगा, जिससे प्रलेखन और प्रसार आदि का कार्य करने में मदद मिलेगी।
प्रधानमंत्री ने प्रख्यात साहित्यकार डॉ. रजत कुमार कर के निधन पर शोक व्यक्त किया

प्रधानमंत्री श्री नरेन्द्र मोदी ने प्रख्यात साहित्यकार डॉ. रजत कुमार कर के निधन पर दुख व्यक्त किया है। एक ट्वीट में प्रधानमंत्री ने कहा; "डॉ. रजत कुमार कर सांस्कृतिक जगत के महानायक थे। उनके बहुमुखी व्यक्तित्व की झलक उनके रथ यात्रा वर्णन से मिलती है, उन्होंने विविध विषयों पर लिखा और पाल कला को पुनर्जीवित करने के लिए कार्य किया। उनके निधन से दुखी हूँ। उनके परिवार और प्रशंसकों के प्रति संवेदना व्यक्त करता हूँ। ओम शांति।"
भारत-बांग्लादेश द्वीपक्षीय आभासी शिखर सम्मेलन में प्रधानमंत्री की शुरुआती टिप्पणी

Your Excellency, प्रधानमंत्री शेख हसीना जी, नमस्कार! बिजोय दिबशेर औनेक औनेक ओभीनोंदन आर पोश पार्बोनेर शुबेच्छा ! आज सारी दुनिया virtual summits कर रही है। लेकिन आपके और मेरे लिए यह माध्यम नया नहीं है। कई वर्षों से हम वीडियो के माध्यम से बातचीत करते रहे हैं। कई बार हमने वीडियो के माध्यम से projects को launch और inaugurate भी किया है। Excellency, विजय दिवस के तुरंत बाद, आज की हमारी मुलाकात और अधिक विशेष महत्व रखती है। Anti-liberation forces पर बांग्लादेश की ऐतिहासिक जीत को आपके साथ विजय दिवस के रूप में मनाना हमारे लिए गर्व की बात है। आज जब बांग्लादेश आजादी के उनचास वर्ष मना रहा है, मैं दोनों देशों के शहीदों को, जिन्होंने अपने प्राणों की आहुति दी, श्रद्धापूर्वक नमन करता हूँ। विजय दिवस के अवसर पर कल मैंने भारत में राष्ट्रीय समर स्मारक में श्रद्धासुमन अर्पित किए। और एक ‘स्वर्णिम विजय मशाल’ प्रज्वलित करी। यह चार ‘विजय मशाल’ पूरे भारत में भ्रमण करेंगी, हमारे शहीदों के गाँव-गाँव ले जाई जाएँगी। 16 दिसम्बर से हम ‘स्वर्णिम विजय वर्ष’ मना रहें हैं, जिसमे भारत भर में कई कार्यक्रम आयोजित किए जाएँगे। Excellency, ‘मुजीब बर्षो’ के अवसर पर मैं सभी भारतीयों की ओर से आपको बधाई देता हूँ। अगले वर्ष बांग्लादेश यात्रा के निमंत्रण के लिए आपका धन्यवाद करता हूँ। आपके साथ बंगबंधु को श्रद्धांजलि अर्पित करना मेरे लिए गर्व की बात होगी। Excellency, बांग्लादेश हमारी ‘Neighbourhood First’ नीति का एक प्रमुख स्तम्भ है। बांग्लादेश के साथ संबंधों में मजबूती और गहराई लाना मेरे लिए पहले दिन से ही विशेष प्राथमिकता रही है। यह बात सही है कि वैश्विक महामारी के कारण यह वर्ष चुनौतीपूर्ण रहा है। लेकिन संतोष का विषय है, कि इस कठिन समय में भारत और बांग्लादेश के बीच अच्छा सहयोग रहा। चाहे वो दवाइयों या मेडिकल equipment में हो, या फिर health professionals का साथ काम करना हो। वैक्सीन के क्षेत्र में भी हमारे बीच अच्छा सहयोग चल रहा है। इस सिलसिले में हम आपकी आवश्यकताओं का भी विशेष ध्यान रखेंगे l SAARC framework के तहत बांग्लादेश के योगदान के लिए मैं आपका आभार व्यक्त करता हूँ। स्वास्थ्य के अलावा अन्य क्षेत्रों में भी इस वर्ष हमारी विशेष साझेदारी निरंतर आगे बढ़ती रही है। Land border trade में बाधाओं को हमने कम किया। दोनों देशों के बीच connectivity का विस्तार किया। नए साधनों को जोड़ा। यह सब हमारे संबंधों को और अधिक मजबूत करने के हमारे इरादों को दर्शाता है। Excellency, “मुजीब चिरंतर” – बंगबंधु का संदेश eternal है। और इसी भाव से हम भी उनकी legacy का सम्मान करते हैं। आपके उत्तम नेतृत्व में बंगबंधु की legacy स्पष्ट रूप से झलकती है। साथ ही, हमारे द्विपक्षीय संबंधों के लिए आपकी निजी प्रतिबद्धता भी स्पष्ट है। यह मेरे लिए गर्व की बात है कि आज आपके साथ बंगबंधु के सम्मान में एक डाक टिकट का विमोचन, और बापू और बंगबंधु के ऊपर एक डिजिटल प्रदर्शनी का उद्घाटन करने का मौका मिल रहा है। मैं आशा करता हूँ कि बापू और बंगबंधु की प्रदर्शनी हमारे युवाओं को प्रेरणा देगी, इसमे विशेष section कस्तुरबा गाँधी जी और पूजनीय बंगमाता जी को भी dedicate किया गया हैl Excellency, अब मैं आपके opening remarks आमंत्रित करना चाहूंगा।
प्रधानमंत्री ने फीजी दिवस पर सभी फीजीवासियों को बधाई दी

प्रधानमंत्री श्री नरेन्द्र मोदी ने फीजी दिवस के अवसर पर सभी फीजीवासियों को बधाई दी। उन्होंने कहा कि मेरी तरफ से फीजी की जनता को फीजी दिवस की ढेरों शुभकामनाएं। श्री नरेन्द्र मोदी ने कहा कि फीजी, भारत का महत्वपूर्ण साथी है और प्रशांत क्षेत्र में प्रभावशाली है। भारत हमेशा से फीजी के साथ विकास कार्यक्रमों को आगे बढ़ाने में अग्रसर रहा है। पिछले साल मेरी फीजी यात्रा के दौरान दोनों देशों के बीच सकारात्मक बातचीत हुई। इससे भारत-फीजी संबंधों में नए आयाम की शुरुआत हुई।
कैबिनेट ने नवाचार, रचनात्‍मकता और प्रौद्योगिकी विषयक प्रगति को बढ़ावा देने के लिए भारत-सिंगापुर समझौता ज्ञापन के मसौदे का अनुमोदन किया

प्रधानमंत्री श्री नरेन्‍द्र मोदी की अध्‍यक्षता में हुई केन्‍द्रीय मंत्रिमंडल की बैठक में औद्योगिक सम्‍पदा सहयोग के क्षेत्र में उस समझौता ज्ञापन के मसौदे का अनुमोदन किया गया, जिस पर भारत के वाणिज्‍य एवं उद्योग मंत्रालय के अंतर्गत आने वाले औद्योगिक नीति एवं संवर्द्धन विभाग और सिंगापुर सरकार के विधि मंत्रालय के अंतर्गत आने वाले बौद्धिक संपदा कार्यालय की ओर से हस्‍ताक्षर किए जाएंगे। इस समझौता ज्ञापन पर आगामी 4-7 अक्‍टूबर, 2016 के दौरान प्रधानमंत्री की सिंगापुर यात्रा के समय हस्‍ताक्षर किए जाएंगे। प्रस्‍तावित समझौते से पेटेंटों, ट्रेडमार्कों और औद्योगिक डिजाइनों के औद्योगिक संपदा अधिकारों, के क्षेत्र में द्विपक्षीय सहयोग को बढ़ावा मिलेगा। इसका लक्ष्‍य दोनों देशों के बीच नवाचार, रचनात्‍मकता और प्रौद्योगिकी विषयक प्रगति को बढ़ावा देना है। समझौते के प्राथमिकता क्षेत्रों में निम्‍नांकित शामिल हैं:- • दोनों देशों के लोगों, व्‍यापार जगत, लघु एवं मध्‍यम उद्यमों, शैक्षिक संस्‍थानों, विश्‍वविद्यालयों और अनुसंधान संगठनों के बीच बौद्धिक संपदा के बारे में उत्कृष्‍ट पद्धतियों, अनुभवों और ज्ञान का आदान-प्रदान। • बौद्धिक संपदा के क्षेत्र में विशेषज्ञों का आदान-प्रदान। • आधुनिकीकरण परियोजनाओं के स्‍वचालन और कार्यान्‍वयन के विकास में सहयोग करना। • स्‍थानीय आईपी और व्‍यापार समुदायों के बीच भागीदारी। प्रस्‍तावित समझौते से भारत नवाचार और आईपी पारिस्थितिकी प्रणाली में अनुभवों का आदान-प्रदान कर सकेगा, जिससे दोनों देशों के उद्यमियों, निवेशकों और व्‍यापारियों को व्‍यापक लाभ पहुंचेगें। यह समझौता वैश्विक नवाचार में प्रमुख भूमिका निभाने की भारत की यात्रा और राष्‍ट्रीय आईपीआर नीति, 2016 के लक्ष्‍य हासिल करने में मील का पत्‍थर सिद्ध होगा।
कैबिनेट ने सहयोगी एवं स्वास्थ्य सेवा पेशा विधेयक, 2018 को मंजूरी दी

प्रधानमंत्री श्री नरेन्द्र मोदी की अध्यक्षता में केन्द्रीय मंत्रिमंडल ने सहयोगी एवं स्वास्थ्य सेवा प्रोफेशनलों द्वारा दी जाने वाली शिक्षा एवं सेवाओं के नियमन और मानकीकरण के लिए सहयोगी एवं स्वास्थ्य सेवा पेशा विधेयक, 2018 को मंजूरी दे दी है। इस विधेयक में एक भारतीय सहयोगी एवं स्वास्थ्य सेवा परिषद और संबंधित राज्य सहयोगी एवं स्वास्थ्य सेवा परिषदों के गठन का प्रावधान किया गया है, जो सहयोगी एवं स्वास्थ्य सेवा पेशों के लिए एक मानक निर्धारक और सुविधाप्रदाता की भूमिका निभाएंगी। विवरण:  इसे ध्यान में रखते हुए विधेयक में एक सुदृढ़ नियामकीय रूपरेखा या व्यवस्था स्थापित करने पर विशेष जोर दिया गया है, जो सहयोगी एवं स्वास्थ्य सेवा से जुड़े पेशों के लिए एक मानक-निर्धारक एवं नियामक की भूमिका निभाएगी।
कैबिनेट ने भारत व मालदीव के बीच पर्यटन के क्षेत्र में सहयोग को मजबूत करने के लिए समझौते को मंजूरी दी

प्रधानमंत्री श्री नरेंद्र मोदी की अध्यक्षता में केंद्रीय मंत्रिमंडल ने आज भारत सरकार के पर्यटन मंत्रालय व मालदीव सरकार के पर्यटन मंत्रालय के बीच पर्यटन के क्षेत्र में सहयोग को मजबूत करने के लिए हुए समझौते पर दस्तखत को पूर्वव्यापी मंजूरी दे दी। मालदीव के साथ हुए इस समझौते से इस महत्वपूर्ण स्रोत बाजार से आगंतुकों की संख्या में तेजी आ सकती है। हाल के वर्षों में मालदीव, भारत के लिए महत्वपूर्ण पर्यटन उत्पादन बाजार के रूप में उभरा है। उद्देश्यः इस समझौते के मुख्य उद्देश्य हैः a) पर्यटन के क्षेत्र में द्विपक्षीय सहयोग को बढ़ावा देना b) पर्यटन से संबंधित सूचनाओं व आंकड़ों का आदान-प्रदान c) पर्यटन में हितधारकों जैसे कि होटल, व टूर ऑपरेटर के बीच सहयोग को बढ़ावा देना d) मानव संसाधन विकास के लिए आदान-प्रदान कार्यक्रमों को शुरू करना e) पर्यटन व आतिथ्य-सत्कार के क्षेत्र में निवेश करना f) दोनों तरफ के पर्यटन को प्रोत्साहित करने के लिए टूर ऑपरेटरों/मीडिया/राय निर्माताओं की आदान-प्रदान यात्राएं g) प्रोत्साहन, विपणन, पर्यटक स्थलों के विकास व प्रबंधन के क्षेत्र में अनुभवों का आदान-प्रदान h) दोनों देशों में होने वाले यात्रा मेलों प्रदर्शनियों में हिस्सा लेना i) सुरक्षित सम्मानजनक व स्थायी पर्यटन को बढ़ावा देना
प्रधानमंत्री ने कहा कि देशवासियों के टीकाकरण के भारत के प्रयासों में आज का दिन महत्त्वपूर्ण है

उन्होंने 12-14 आयुवर्ग के किशोरों तथा 60 वर्ष से अधिक सभी लोगों को टीका लगवाने का आह्वान किया प्रधानमंत्री श्री नरेन्द्र मोदी ने कहा है कि देशवासियों के टीकाकरण के भारत के प्रयासों में आज का दिन महत्त्वपूर्ण है। उन्होंने 12-14 आयुवर्ग के किशोरों तथा 60 वर्ष से अधिक सभी लोगों को टीका लगवाने का आह्वान किया। “हमारे देशवासियों के टीकाकरण के भारत के प्रयासों में आज का दिन महत्त्वपूर्ण है। अब से 12-14 आयुवर्ग के किशोर टीका लगवाने के तथा 60 वर्ष से अधिक आयु के लोग प्रीकॉशन डोज लगवाने के पात्र हो गये हैं। मैं टीका लगवाने के लिये इस आयुवर्ग के सभी लोगों का आह्वान करता हूं।” “पूरे विश्व की देखभाल करने की भारत की भावना के अनुरूप, हमने वैक्सीन मैत्री कार्यक्रम के तहत कई देशों को टीके भेजे। मुझे खुशी है कि टीकाकरण के भारत के प्रयासों ने कोविड-19 के विरुद्ध विश्व की लड़ाई को मजबूत किया है।” “आज, भारत के पास कई ‘मेड इन इंडिया’ वैक्सीनें हैं। हमने मूल्यांकन की आवश्यक प्रक्रिया के बाद अन्य वैक्सीनों को भी अनुमति प्रदान की है। हम इस जानलेवा महामारी से लड़ने में काफी बेहतर स्थिति में हैं। साथ ही, हमें कोविड सम्बंधी सावधानियों का भी पालन करना होगा।”
प्रधानमंत्री ने श्रीमद्भगवद्गीता की पांडुलिपि के साथ इसके श्लोकों पर 21 विद्वानों के भाष्य जारी किये

प्रधानमंत्रीश्री नरेन्द्र मोदी ने श्रीमद्भगवद्गीता की पांडुलिपि के साथ इसके श्लोकों पर 21 विद्वानों के भाष्य जारी किये। इस अवसर पर जम्मू और कश्मीर के उपराज्यपाल श्री मनोज सिन्हा तथा धर्मार्थ ट्रस्ट, जम्मू–कश्मीर के अध्यक्ष ट्रस्टी डॉ करण सिंह भी उपस्थित थे। इस अवसर पर प्रधानमंत्री ने भारतीय दर्शन पर डॉ करण सिंह द्वारा किए गए कार्यों की सराहना की। उन्होंने कहा कि उनके प्रयास ने जम्मू और कश्मीर की पहचान को पुनर्जीवित किया है, जिसने सदियों से पूरे भारत की विचार परंपरा का नेतृत्व किया है। उन्होंने कहा कि हजारों विद्वानों ने गीता के गहन अध्ययन के लिए अपना पूरा जीवन समर्पित किया है, जिसे एक ग्रन्थ के प्रत्येक श्लोक पर विभिन्न व्याख्याओं के विश्लेषण और विभिन्न रहस्यों की अभिव्यक्ति के रूप में स्पष्ट तौर पर देखा जा सकता है। उन्होंने कहा कि यह भारत की वैचारिक स्वतंत्रता और सहिष्णुता का भी प्रतीक है, जो प्रत्येक व्यक्ति को अपना दृष्टिकोण रखने के लिए प्रेरित करता है। प्रधानमंत्री ने कहा कि भारत को एकजुटता प्रदान करने वाले आदि शंकराचार्य ने गीता को आध्यात्मिक चेतना के रूप में देखा। रामानुजाचार्य जैसे संतों ने आध्यात्मिक ज्ञान की अभिव्यक्ति के रूप में गीता को सामने रखा था। स्वामी विवेकानंद के लिए, गीता अटूट परिश्रम और अदम्य आत्मविश्वास का स्रोत रही है। श्री अरबिंदो के लिए, गीता ज्ञान और मानवता का सच्चा अवतार थी। गीता, महात्मा गांधी के सबसे कठिन समय में प्रकाशस्तम्भ थी। गीता, नेताजी सुभाष चंद्र बोस की देशभक्ति और वीरता की प्रेरणा रही है। गीता पर बाल गंगाधर तिलक की व्याख्या ने स्वतंत्रता संग्राम को नई ताकत दी थी। प्रधानमंत्री ने कहा कि हमारा लोकतंत्र हमें विचारों की स्वतंत्रता, कार्य की स्वतंत्रता और जीवन के हर क्षेत्र में समान अधिकार देता है। यह स्वतंत्रता लोकतांत्रिक संस्थानों से आती है, जो हमारे संविधान के संरक्षक हैं। इसलिएजब भी हम अपने अधिकारों की बात करते हैं, हमें अपने लोकतांत्रिक कर्तव्यों को भी याद रखना चाहिए। प्रधानमंत्री ने कहा कि गीता पूरी दुनिया और हर प्राणी के लिए एकमहत्वपूर्ण पुस्तक है। इसका कई भारतीय और अंतर्राष्ट्रीय भाषाओं में अनुवाद किया गया है और कई देशों में कई अंतरराष्ट्रीय विद्वानों द्वारा इसपर अनुसंधान किये जा रहे हैं। प्रधानमंत्री ने कहा कि ज्ञान साझा करना भारत की संस्कृति में है। उन्होंने कहा कि गणित, वस्त्र, धातु विज्ञान या आयुर्वेद में हमारे ज्ञान को हमेशा मानवता के धन के रूप में देखा जाता है। आज एक बार फिर से, भारत पूरी दुनिया की प्रगति में योगदान करने और मानवता की सेवा करने के लिए अपनी क्षमता का निर्माण कर रहा है। उन्होंने कहा कि हाल के दिनों में भारत के योगदान को पूरी दुनिया ने देखा है। उन्होंने निष्कर्ष के तौर पर कहा कि आत्मनिर्भर भारत के लिए किये जा रहे प्रयासों के इस योगदान से पूरी दुनिया को व्यापक स्तर पर मदद मिलेगी।
प्रधानमंत्री ने स्कूली बच्चों के साथ बातचीत की, वाराणसी में विकास कार्यों का मूल्यांकन किया

प्रधानमंत्री श्री नरेन्द्र मोदी ने आज अपने निर्वाचन क्षेत्र वाराणसी में स्कूली बच्चों के साथ लगभग 90 मिनट तक बातचीत की। नरूर गांव के प्राथमिक विद्यालय में प्रधानमंत्री के पहुंचने पर बच्चों ने उत्साह के साथ उनका स्वागत किया। प्रधानमंत्री ने भी विश्वकर्मा जयंती के अवसर पर बच्चों को बधाई दी और कहा कि विभिन्न तरह के कौशल को सीखना महत्वपूर्ण है। प्रधानमंत्री ने कहा कि विद्यार्थी के रूप में प्रश्न पूछना महत्वपूर्ण है। उन्होंने विद्यार्थियों का आह्वान किया वे प्रश्न पूछने में किसी तरह का भय महसूस नहीं करें। प्रधानमंत्री ने कहा कि प्रश्न पूछना सीखने का एक पहलू है। प्रधानमंत्री बच्चों के साथ काफी समय तक रहे। इन बच्चों को लाभकारी संगठन ‘रूम टु रीड’ द्वारा सहायता दी जा रही है। बाद में प्रधानमंत्री ने डीएलडब्ल्यू वाराणसी में गरीब और वंचित वर्गों के बच्चों के साथ बातचीत की। इन बच्चों की सहायता काशी विद्यापीठ के विद्यार्थियों द्वारा की जा रही है। उन्होंने बच्चों से मेहनत के साथ पढ़ाई करने और साथ-साथ खेलकूद में दिलचस्पी विकसित करने का आह्वान किया। प्रधानमंत्री शाम में वाराणसी में विकास कार्यों का मूल्यांकन करने के लिए शहर के विभिन्न मार्गों पर गए। प्रधानमंत्री पूजा के लिए कुछ मिनट काशी विश्वनाथ मंदिर में भी रुके। प्रधानमंत्री अचानक मंडुआडीह रेलवे स्टेशन भी गए।
क्वाड लीडर्स समिट (23-25 ​​मई, 2022) में भाग लेने के लिए प्रधानमंत्री की जापान यात्रा

जापान के प्रधानमंत्री महामहिम श्री फुमियो किशिदा के आमंत्रण पर प्रधानमंत्री श्री नरेन्द्र मोदी, संयुक्त राज्य अमेरिका के राष्ट्रपति महामहिम श्री जोसेफ आर. बाइडेन जूनियर और ऑस्ट्रेलिया के प्रधानमंत्री के साथ 24 मई, 2022 को टोक्यो में तीसरे चार देशों के राष्ट्र प्रमुखों की शिखर बैठक (क्वाड लीडर्स समिट) में भाग लेंगे। टोक्यो की शिखर बैठक, चार देशों के राष्ट्र प्रमुखों की बातचीत का चौथा अवसर होगा। इसके पहले चारों देशों के प्रमुख मार्च, 2021 में पहली वर्चुअल बैठक; सितंबर, 2021 में वाशिंगटन डीसी की व्यक्तिगत शिखर बैठक और मार्च, 2022 की वर्चुअल बैठक में भाग ले चुके हैं। आगामी शिखर बैठक, राष्ट्र प्रमुखों को भारत-प्रशांत क्षेत्र के घटनाक्रमों और पारस्परिक हित के समकालीन वैश्विक मुद्दों पर विचारों के आदान-प्रदान का अवसर प्रदान करेगी। राजनेता शिखर बैठक की पहल और कार्य समूहों की प्रगति की समीक्षा करेंगे, सहयोग के नए क्षेत्रों की पहचान करेंगे और भविष्य में सहयोग के लिए रणनीतिक मार्गदर्शन और दृष्टि प्रदान करेंगे। प्रधानमंत्री 24 मई को जापान के प्रधानमंत्री महामहिम श्री फुमियो किशिदा के साथ द्विपक्षीय बैठक में भाग लेंगे। प्रधानमंत्री किशिदा के साथ बैठक, दोनों राजनेताओं को मार्च, 2022 में आयोजित 14वें भारत-जापान वार्षिक शिखर सम्मेलन में हुई बातचीत को आगे बढ़ाने का अवसर प्रदान करेगी, जब पीएम किशिदा भारत की यात्रा पर आये थे। यात्रा के दौरान, प्रधानमंत्री जापान के व्यापार जगत के प्रतिनिधियों के साथ बिज़नस इवेंट में भाग लेंगे और जापान में भारतीय समुदाय को संबोधित करेंगे तथा उनके साथ बातचीत भी करेंगे। प्रधानमंत्री 24 मई 2022 को संयुक्त राज्य अमेरिका के राष्ट्रपति महामहिम श्री जोसेफ आर बाइडेन के साथ एक द्विपक्षीय बैठक में भाग लेंगे। यह बैठक उनके नियमित संवाद की निरंतरता को आगे बढ़ाएगी। पिछली बातचीत 11 अप्रैल, 2022 को वर्चुअल रूप में हुई थी। दोनों राजनेताओं से भारत-अमेरिका रणनीतिक साझेदारी की समीक्षा करने और सितंबर, 2021 में राष्ट्रपति बाइडेन के साथ प्रधानमंत्री की द्विपक्षीय बैठक के दौरान हुई चर्चाओं को आगे बढ़ाने की उम्मीद है। वे आपसी हित के क्षेत्रीय और वैश्विक घटनाक्रमों पर अपने विचारों का आदान-प्रदान भी करेंगे। प्रधानमंत्री की ऑस्ट्रेलिया के प्रधानमंत्री के साथ द्विपक्षीय बैठक होने की संभावना है, जहां 21 मई, 2022 को चुनाव हो रहे हैं। दोनों राजनेताओं से भारत-ऑस्ट्रेलिया व्यापक रणनीतिक साझेदारी की समीक्षा करने और आपसी हित के क्षेत्रीय व वैश्विक घटनाक्रमों पर विचार-विमर्श करने की उम्मीद है। दोनों प्रधानमंत्रियों के बीच पिछली द्विपक्षीय बैठक 21 मार्च, 2022 को वर्चुअल रूप में हुई थी, जिसके बाद 2 अप्रैल, 2022 को भारत-ऑस्ट्रेलिया आर्थिक सहयोग और व्यापार समझौते (ईसीटीए) पर हस्ताक्षर किए गए थे।
प्रधानमंत्री ने ईस्टर के अवसर पर देशवासियों को शुभकामनाएं दीं

प्रधानमंत्री श्री नरेंद्र मोदी ने ईस्टर के अवसर पर सभी लोगों को शुभकामनाएं दी हैं। एक संदेश में उन्होंने कामना व्यक्त की कि “यह दिन समाज में सद्भाव और भाईचारे की भावना को और बढ़ाए। ईसा मसीह की शिक्षाओं ने समूची मानवता को प्रेरित किया है। आइए हम एक ऐसे विश्व के निर्माण की शपथ लें, जो करुणामय और आनंददायक हो।”
श्रमिक दिवस के अवसर पर प्रधानमंत्री ने श्रमिकों के परिश्रम,दृढ़ निश्चय और निष्ठा का अभिवादन किया

प्रधानमंत्री श्री नरेन्द्र मोदी ने श्रमिक दिवस के अवसर पर लाखों श्रमिकों के परिश्रम, दृढ़ निश्चय और निष्ठा का अभिवादन किया है। अपने संदेश में प्रधानमंत्री ने कहा कि श्रमिक दिवस के अवसर पर हम देश के निर्माण में बहुमूल्य भूमिका निभाने वाले लाखों श्रमिकों के परिश्रम,दृढ़ निश्चय और निष्ठा का अभिवादन करते हैं।
प्रधानमंत्री ने एम्‍स के 42वें दीक्षांत समारोह को संबोधित किया

प्रधानमंत्री श्री नरेन्‍द्र मोदी ने आज नई दिल्‍ली में अखिल भारतीय आयुर्विज्ञान संस्‍थान (एम्‍स) के 42वें दीक्षांत समारोह में चिकित्‍सा स्‍नातकों को संबोधित करते हुए कहा कि यह आपके सीखने का अंत नहीं है और अब आप बंद कक्षा से एक खुली कक्षा की तरफ जा रहे हैं। प्रधानमंत्री ने कहा कि छात्रों को अपनी सोच के तरीकों को हमेशा जीवंत रखना चाहिए ताकि वे अपने व्‍यवसाय की अधिकतम उचाइयों को छू सके। उन्‍होंने चिकित्‍सा स्‍नातकों से आग्रह किया कि चिकित्‍सा के क्षेत्र में बुलंदियां हासिल करने वाले जिन मशहूर चिकित्‍सकों को आज जीवन पर्यन्‍त उपलब्धि पुरस्‍कारों से सम्‍मानित किया गया वे उनसे कुछ सीख लें। प्रधानमंत्री ने कहा कि छात्रों के सोचने के तरीके जीवनभर उन्‍हें ऊर्जावान बनाये रखते हैं। प्रधानमंत्री ने छात्रों के जीवन में दीक्षांत समारोह के महत्‍व का उल्‍लेख करते हुए कहा कि दीक्षांत शब्‍द का प्रथम उल्‍लेख तैत्रिया उपनिषद में मिलता है। उन्‍होंने कहा कि एक डॉक्‍टर की एक छोटी सी गतिविधि या फिर मरीज के साथ एक अल्‍पकालीन संवाद उस व्‍यक्ति को जिन्‍दगी दे सकता है क्‍योंकि समाज डॉक्‍टरों पर बहुत अधिक भरोसा करता है। उन्‍होंने छात्रों से इस विचार को अपने प्रतिदिन के कार्यों के दौरान प्रयुक्‍त करने का आग्रह किया। उन्‍होंने कहा कि कुछ डॉक्‍टर इसलिए प्रसिद्ध हो जाते हैं क्‍योंकि वे अपने मरीजों के साथ एक प्रकार का रिश्‍ता बनाकर रखते हैं, जिससे मरीजों को आत्‍मविश्‍वास मिलता है तथा रोगों से लड़ने में उन्‍हें आंतरिक शक्ति मिलती है। प्रधानमंत्री ने छात्रों को कई उदाहरण दिये जिनमें ऐसे लोगों या समाज के बारे में बताया गया जिन्‍होंने डॉक्‍टर बनने के लिए विभिन्‍न तरह के त्‍याग किये। उन्‍होंने इन चिकित्‍सा स्‍नातकों से कहा कि वे भविष्‍य में अपने मरीजों के साथ इस प्रकार की भावना से काम करें ताकि मरीज एक प्रकार से उनपर अपना हक जता सकें। उन्‍होंने उम्‍मीद जताई कि चिकित्‍सकों के काम से समाज को फायदा होगा और एक स्‍वस्‍थ भारत के सपने को हासिल किया जा सकेगा। प्रधानमंत्री ने कहा कि भारत के अनेक डॉक्‍टरों ने अपने उल्‍लेखनीय कार्यों से विश्‍व में अपनी पहचान बनाई है और बदलते वैश्विक परिदृश्‍य के साथ चलने के लिए भारत को अपने चिकित्‍सा शोध के क्षेत्र में और अधिक प्रयास करने की जरूरत है इसलिए उन्‍होंने इन युवा डॉक्‍टरों से आग्रह किया कि कई विशेष क्षेत्रों में वे मरीजों से जुड़ी केस हिस्‍ट्री के रिकॉर्ड को संभाल कर रखें ताकि भविष्‍य में यह उनके पेशे में काम आये। उन्‍होंने यह आग्रह भी किया कि वे वैज्ञानिक शोध पत्रिकाओं में अपने अधिक से अधिक लेख भेजने अथवा उन्‍हें प्रकाशित करने की दिशा में भी कार्य करें। प्रधानमंत्री ने युवा डॉक्‍टरों से कहा कि वे जीवन के प्रति एक सकारात्‍मक और जीवंत नज़रिया रखें क्‍योंकि उन्‍हें सभी तरह की परिस्थितियों में डॉक्‍टरों और पेशेवर चिकित्‍सकों के रूप में अपनी जिम्‍मेदारियां निभानी पड़ती हैं। प्रधानमंत्री ने यह सुझाव भी दिया कि इस तरह के दीक्षांत कार्यक्रमों में आसपास के स्‍कूलों के गरीब छात्रों को मुख्‍य अतिथि के रूप में आमंत्रित किया जा सकता है और इस तरह के आयोजनों से उनमें एक विशिष्‍ट प्रोत्‍साहन की भावना का विकास हो सकेगा। प्रधानमंत्री ने इस अवसर पर चिकित्‍सा क्षेत्र में उल्‍लेखनीय योगदान देने वाले कई चिकित्‍सकों को जीवन पर्यन्‍त उपलब्धि पुरस्‍कारों से नवाजा तथा प्रतिभावान छात्रों को सम्‍मानित किया।
प्रधानमंत्री ने मणिपुर में भूस्खलन से उत्पन्न स्थिति की समीक्षा की

प्रधानमंत्री श्री नरेन्‍द्र मोदी ने आज मणिपुर के मुख्‍यमंत्री श्री एन. बीरेन सिंह से बात की और राज्‍य में हुए दुःखद भूस्‍खलन से उत्पन्न स्थिति की समीक्षा की। प्रधानमंत्री ने ट्वीट किया: “मणिपुर के मुख्यमंत्री श्री @NBirenSingh जी से बात की और एक दुःखद भूस्खलन से उत्पन्न स्थिति की समीक्षा की। केन्द्र की ओर से हरसंभव सहायता का आश्वासन दिया। मैं सभी प्रभावित लोगों की सुरक्षा के लिए ईश्वर से प्रार्थना करता हूं। मेरी संवेदनाएं शोक संतप्त परिवारों के साथ हैं। मैं सभी घायल लोगों के शीघ्र स्वस्थ होने की कामना करता हूं”